KOMISSION DELEGOITU ASETUS (EU) 2023/56,

annettu 19 päivänä heinäkuuta 2022,

Euroopan parlamentin ja neuvoston asetuksen (EU) 2019/1241 muuttamisesta siltä osin kuin on kyse pilkkupagellia (Pagellus bogaraveo) koskevista erityisistä teknisistä toimenpiteistä ICES-suuralueilla 6–8

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon kalavarojen säilyttämisestä ja meriekosysteemien suojelemisesta teknisten toimenpiteiden avulla, neuvoston asetusten (EY) N:o 1967/2006, (EY) N:o 1224/2009 ja Euroopan parlamentin ja neuvoston asetusten (EU) N:o 1380/2013, (EU) 2016/1139, (EU) 2018/973, (EU) 2019/472 ja (EU) 2019/1022 muuttamisesta sekä neuvoston asetusten (EY) N:o 894/97, (EY) N:o 850/98, (EY) N:o 2549/2000, (EY) N:o 254/2002, (EY) N:o 812/2004 ja (EY) N:o 2187/2005 kumoamisesta 20 päivänä kesäkuuta 2019 annetun Euroopan parlamentin ja neuvoston asetuksen (EU) 2019/1241 (1) ja erityisesti sen 2 artiklan 2 kohdan ja 15 artiklan 2 kohdan,

sekä katsoo seuraavaa:

(1) Kalavarojen säilyttämisestä ja meriekosysteemien suojelemisesta teknisten toimenpiteiden avulla annettu asetus (EU) 2019/1241, jäljempänä ’teknisiä toimenpiteitä koskeva asetus’, tuli voimaan 14 päivänä elokuuta 2019. Kyseisen asetuksen liitteissä VI ja VII vahvistetaan unionin vesien luoteisia ja lounaisia vesiä koskevat alueelliset erityiset tekniset toimenpiteet.

(2) Belgialla, Espanjalla, Ranskalla, Irlannilla ja Alankomailla, jäljempänä ’luoteisten vesien jäsenvaltiot’, on luoteisilla vesillä välitön kalastuksenhoitoetu. Belgialla, Espanjalla, Ranskalla, Alankomailla ja Portugalilla, jäljempänä ’lounaisten vesien jäsenvaltiot’, on lounaisilla vesillä välitön kalastuksenhoitoetu. Nämä kaksi alueellista ryhmää toimittivat 5 päivänä maaliskuuta 2021 kaksi yhteistä suositusta, joissa ehdotettiin toimenpiteitä pilkkupagellin (Pagellus bogaraveo) suojelun tason parantamiseksi. Kansainvälinen merentutkimusneuvosto (ICES) arvioi suositukset pyynnin rajoittamista nollaan vuosiksi 2021–2022 ICES-suuralueilla 6–8 koskevalla lausunnolla (2). Jäsenvaltiot toimittivat maaliskuussa 2022 näiden yhteisten suositusten päivitetyt versiot, joissa ehdotettiin tiettyjen toimenpiteiden päättymispäivän siirtämistä.

(3) Luoteisten vesien neuvoa-antavaa toimikuntaa kuultiin yhteisistä suosituksista maaliskuussa 2021 ja lounaisten vesien neuvoa-antavaa toimikuntaa helmikuussa 2021.

(4) Tieteellis-teknis-taloudellinen kalastuskomitea (STECF) arvioi luoteisten vesien jäsenvaltioiden ja lounaisten vesien jäsenvaltioiden esittämät yhteiset suositukset ja näytön toukokuun 2021 täysistunnossa (3). Yhteisissä suosituksissa ehdotetaan, että Ranskan ja Espanjan aiemmin kansallisella tasolla toteuttamien teknisten toimenpiteiden soveltamista laajennetaan. STECF arvioi ehdotukset huhtikuun 2019 (4) ja kesäkuun 2019 (5) täysistunnoissa, jotta niitä voitaisiin soveltaa luoteisten vesien ja lounaisten vesien merialueilla.

(5) Kalastus- ja vesiviljelyalan asiantuntijaryhmää (EGFA) kuultiin yhteisistä suosituksista kirjallisella menettelyllä toukokuussa 2022.

(6) Luoteisten vesien jäsenvaltioiden yhteisessä suosituksessa ehdotetaan, että Ranskan lipun alla purjehtiville aluksille asetetaan alueellisesti ja ajallisesti määritetty pilkkupagellin kalastuskielto ICES-suuralueilla 6 ja 7. STECF totesi, että hoitotoimenpiteellä voidaan vähentää pilkkupagellin saaliita ja että kaupallisen kalastuksen alueellinen ja ajallinen kielto osuvat samaan aikaan kuin kyseisen lajin kutuaika (6). Ehdotettu toimenpide olisi sen vuoksi sisällytettävä asetukseen (EU) 2019/1241.

(7) Lounaisten vesien jäsenvaltioiden yhteisessä suosituksessa ehdotetaan kaupallisen kalastuksen kausittaista ja alueellista kieltämistä ja virkistyskalastuksen kieltämistä ympärivuotisesti useilla alueilla. Yhteiseen suositukseen sisältyy myös Ranskan lipun alla purjehtiville aluksille asetettava ylimääräinen kausittainen pilkkupagellin kalastuskielto ICES-suuralueella 8. STECF totesi, että kaupallisen kalastuksen kiellot koskevat aluetta, jolla kuteminen todennäköisesti tapahtuu, ja että virkistyskalastuskielto vaikuttaa koskevan alueita, joilla esiintyy nuoria pilkkupagelleja (7). Ehdotetut toimenpiteet olisi sen vuoksi sisällytettävä asetukseen (EU) 2019/1241.

(8) Molemmissa yhteisissä suosituksissa ehdotetaan lisäksi, että pilkkupagellin säilyttämisen vähimmäiskooksi vahvistetaan kaupallisessa kalastuksessa 36 cm ja virkistyskalastuksessa 40 cm. Tässä asetuksessa ehdotetaan liitteen VI muuttamista siten, että luoteisilla vesillä säilyttämisen vähimmäisviitekoko nostetaan kaupallisessa kalastuksessa 36 senttimetriin ja virkistyskalastuksessa 40 senttimetriin. Tässä asetuksessa ehdotetaan liitteen VII muuttamista siten, että vahvistetaan lounaisilla vesillä säilyttämisen vähimmäisviitekooksi kaupallisessa kalastuksessa 36 senttimetriä. Komission delegoidun asetuksen (EU) 2020/2013 (8) mukaan 40 senttimetrin säilyttämisen vähimmäisviitekoko on jo oikeudellinen velvoite.

(9) STECF totesi, että yhteinen suositus sisältää myönteisiä osia, jotka parantavat kantojen hoitoa, mutta asiaa tukevien tietojen puuttumisen vuoksi ei ole mahdollista arvioida kattavasti näiden toimenpiteiden vaikutusta asianomaisiin kantoihin (9). Jäsenvaltiot tarkastelevat näitä toimenpiteitä meneillään olevien tieteellisten tutkimusten perusteella 31 päivään joulukuuta 2023 mennessä odotettaessa pilkkupagellia koskevaa uutta lausuntoa, jonka ICES antaa vuonna 2023. Koska sekä kaupallinen kalastus että virkistyskalastus vaikuttavat sellaisen kannan yleiseen kalastuskuolevuuteen, josta on vain vähän tietoa ja josta on annettu pyynnin rajoittamista nollaan koskeva lausunto, ehdotettu säilyttämisen vähimmäisviitekoko olisi sisällytettävä asetuksen (EU) 2019/1241 liitteisiin VI ja VII, paitsi virkistyskalastuksen osalta liitteessä VII, koska sitä koskeva oikeudellinen velvoite on jo asetettu.

(10) Vaikka STECF ei voi arvioida, vähentävätkö hoitotoimenpiteet pilkkupagellin saaliita, ne ovat kaiken kaikkiaan parannus verrattuna vuonna 2019 esitettyihin toimenpiteisiin ja niillä voidaan vähentää pilkkupagellin saaliita verrattuna asetuksessa (EU) 2019/1241 säädettyihin perustoimenpiteisiin (10). Sen vuoksi asetuksen (EU) 2019/1241 liitteitä VI ja VII olisi muutettava mainittujen toimenpiteiden sisällyttämiseksi niihin.

(11) Koska tässä asetuksessa säädetyt toimenpiteet vaikuttavat suoraan unionin alusten kalastuskauden suunnitteluun ja siihen liittyvään taloudelliseen toimintaan, tämän asetuksen olisi tultava voimaan sitä päivää seuraavana päivänä, jona se julkaistaan.

(12) Tässä asetuksessa säädetyillä, unionin vesillä sovellettavilla toimenpiteillä pyritään Euroopan unionin ja Euroopan atomienergiayhteisön sekä Ison-Britannian ja Pohjois-Irlannin yhdistyneen kuningaskunnan välisen kauppa- ja yhteistyösopimuksen (11) 494 artiklan 1 ja 2 kohdassa vahvistettuihin tavoitteisiin, ja niissä otetaan huomioon mainitun sopimuksen 494 artiklan 3 kohdassa tarkoitetut periaatteet. Ne eivät rajoita Ison-Britannian ja Pohjois-Irlannin yhdistyneen kuningaskunnan vesillä sovellettavien toimenpiteiden soveltamista,

ON HYVÄKSYNYT TÄMÄN ASETUKSEN:

1 artikla Muutetaan asetuksen (EU) 2019/1241 liitteet VI ja VII tämän asetuksen liitteen mukaisesti.

2 artikla Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä. Sitä sovelletaan 31 päivään joulukuuta 2023.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 19 päivänä heinäkuuta 2022. Komission puolesta Puheenjohtaja Ursula VON DER LEYEN

(1) EUVL L 198, 25.7.2019, s. 105.

(2) https://www.ices.dk/sites/pub/Publication%20Reports/Advice/2020/2020/sbr.27.6-8.pdf

(3) https://stecf.jrc.ec.europa.eu/documents/43805/2874177/STECF+21-05+-+Eval+JRs+LO+and+TM+Reg.pdf

(4) https://stecf.jrc.ec.europa.eu/documents/43805/2485362/STECF+PLEN+19-01.pdf

(5) https://stecf.jrc.ec.europa.eu/documents/43805/2620849/STECF+PLEN+19-03.pdf

(6) https://stecf.jrc.ec.europa.eu/documents/43805/2874177/STECF+21-05+-+Eval+JRs+LO+and+TM+Reg.pdf

(7) https://stecf.jrc.ec.europa.eu/documents/43805/2874177/STECF+21-05+-+Eval+JRs+LO+and+TM+Reg.pdf

(8) Komission delegoitu asetus (EU) 2020/2013, annettu 21 päivänä elokuuta 2020, Euroopan parlamentin ja neuvoston asetuksen (EU) 2019/1241 muuttamisesta siltä osin kuin kyse tiettyjen pohjakalakantojen ja pelagisten kantojen kalastuksia koskevista teknisistä toimenpiteistä Pohjanmerellä ja lounaisilla vesillä (EUVL L 415, 10.12.2020, s. 3).

(9) https://stecf.jrc.ec.europa.eu/documents/43805/2874177/STECF+21-05+-+Eval+JRs+LO+and+TM+Reg.pdf

(10) https://stecf.jrc.ec.europa.eu/documents/43805/2874177/STECF+21-05+-+Eval+JRs+LO+and+TM+Reg.pdf

(11) EUVL L 149, 30.4.2021, s. 10.